Biroului Permanent

al Parlamentului Republicii Moldova


În conformitate cu prevederile art.73 din Constituţia Republicii Moldova şi art.47 din Regulamentul Parlamentului, se înaintează cu titlu de iniţiativă legislativă proiectul de lege cu privire la voluntariat.

Proiect

Parlamentul Republicii Moldova

LEGE CU PRIVIRE LA VOLUNTARIAT

Parlamentul adoptă prezenta lege organică.

I. DISPOZIŢII GENERALE 

Articolul 1. Obiectivele legii

1) Prezenta lege reglementează 

Promovarea şi facilitarea participării cetăţenilor Republicii Moldova, cetăţenilor străini şi apatrizilor, în spiritul solidarităţii civice, la acţiuni de voluntariat organizate de persoane juridice de drept public şi de drept privat fără scop lucrativ.

2) Prezenta lege stabileşte modul şi condiţiile de participare benevolă de către persoane fizice la activităţi de voluntariat în favoarea comunităţii, fără remunerare sau orice recompensă financiară în afara cheltuielilor efectuate pentru realizarea activităţii, care presupune cheltuieli de transport, alimentare, cazare, asigurare, în caz de necesitate de deplasare şi alte cheltuieli indispensabile realizării activităţii de voluntariat. Aceste cheltuieli sunt prevăzute de instituţia gazdă, l a care voluntarul nu va contribui, dacă părţile n-au convenit altfel.

Articolul 2. Noţiuni principale.

În sensul prezentei legi, se definesc următoarele noţiuni:

1) Activitate de voluntariat este participarea benevolă desfăşurată din proprie iniţiativă de către o persoană denumită voluntar, în interesul public. Activitatea de voluntariat poate fi oferită în afara sau în baza contractului de voluntariat. 

2) Interesul public este activitatea desfăşurată în domenii, cum sunt: 

a) social şi comunitar;

b) asistenţă şi protecţie socială; 

c) protecţia drepturilor omului;:

d) ocrotirii sănătăţii;

e) cultural;

f) artistic;

g) mediul ambiant de protecţie a mediului;    

h) educativ; 

i) de învăţămînt;

j) ştiinţific;

k) umanitar;

l) religios;

m)filantropie;

n) sportiv;

o) organizării activităţii de voluntariat;

p) alte domenii de interes public.

3) Instituţia gazdă este organizaţia, persoana juridică de drept public sau persoana juridică de drept privat fără scop lucrativ, care administrează activitatea de voluntariat, şi care încheie, în condiţiile prezentei legi, contract de voluntariat. 

4) Beneficiarul voluntariatului este persoana fizică sau juridică în folosul căreia se desfăşoară activitatea de voluntariat. Instituţia gazdă poate fi identică sau diferită de beneficiarul voluntariatului. Beneficiarul voluntariatului poate participa, împreună cu instituţia gazdă, la elaborarea Fişei de post a voluntarului. 

5) Contract de voluntariat este o convenţie cu titlu gratuit, încheiată între o persoană fizică, denumită voluntari, şi o persoană juridică, numită instituţia gazdă, în temeiul căreia prima se obligă faţă de a doua să presteze o activitate de interes public fără a obţine o recompensă financiară sau materială.

6) Voluntar este orice cetăţean al Republicii Moldova, cetăţean străin sau apatrid, care în sprijinul solidarităţii civice doreşte să se implice în activităţi de voluntariat organizate de persoane juridice de drept public şi de drept privat fără scop lucrativ. Contractul de voluntariat poate fi încheiat cu persoane care au atins vîrsta de 14 ani. Persoanele care u au atins vîrsta de 16 ani încheie contractul de voluntariat cu acordul scris al părinţilor, adoptatorilor sau curatorului.  

Articolul 3. Reglemetarea legii.

1) Prezenta lege reglementează domeniile care beneficiază de programe de stimulare a activităţii de voluntariat, defineşte raporturile sociale necesare şi rezultate din activitatea de voluntariat, cerinţele faţă de acestea, responsabilităţile actorilor în activitatea de voluntariat, responsabilităţile autorităţilor publice în implementarea legii. 

2) Activităţile voluntare izolate, sporadic prestate, în afara raporturilor cu persoanele juridice prevăzute la art. 1, din raţiuni familiale, de prietenie sau de bună vecinătate, nu fac obiectul prezentei legi.

Articolul 4. Principiile de bază ale voluntariatului.

1) Prezenta lege se fundamentează pe următoarele principii de participare la activitatea de voluntariat:

a) participarea ca voluntar, pe baza consimţământului liber exprimat; 

b) implicarea activă a voluntarului în viaţa comunităţii; 

c) desfăşurarea activităţii de voluntariat cu escluderea oricărei remunerări financiare sau materiale din partea beneficiarului voluntariatului sau instituţiei gazdă în afara cheltuielilor efectuate pentru realizarea activităţii ce ţin de cazare, alimentare, transport, în caz de necesitate de deplasare şi asigurare sau alte cheltuieli indispensabile realizării activităţii de voluntariat;

d) recrutarea voluntarilor pe baza egalităţii şanselor, fără nici un fel de discriminare;

e) cunoaşterea de către voluntar a drepturilor şi obligaţiilor;

f) cunoaşterea despre şi participarea voluntarului la activitatea relevantă implicaţiei contribuţiei voluntare;

g) participarea în cadrul activităţilor de voluntariat la nivel internaţional.

2) Prezenta lege stabileşte raporturile de responsabilitate în desfăşurarea activităţii de voluntariat, dintre:

a) voluntar şui beneficiarul voluntariatului;

b) voluntar şi instituţia gazdă. 
II. RAPORTURILE DE VOLUNTARIAT

Articolul 5. Condiţiile contractului de voluntariat.

1) Activitatea de voluntariat se poate desfăşura pe baza unui contract încheiat în formă scrisă între voluntar şi instituţia gazdă, în condiţii de libertate contractuală a părţilor şi cu respectarea dispoziţiilor prezentei legi. 

2) Instituţia gazdă este obligată să încheie cu voluntarul un contract de voluntariat, dacă voluntarul este implicat în activitatea de voluntariat mai mult de 20 de ore lunar.

3) Activitatea de voluntariat se încheie în formă scrisă, în două exemplare, dintre care unul se păstrează în mod obligatoriu în evidenţa instituţiei gazdă. 

Articolul 6. Conţinutul contractului de voluntariat.

1) Contractul de voluntariat trebuie să conţină următoarele prevederi:

a) descrierea activităţii pe care voluntarul trebuie s-o presteze în concordanţă cu capacitatea şi disponibilitatea sa;

b) perioada şi durata desfăşurării activităţii de voluntariat;

c) indicarea orelor, zilelor de activitate;

d) descrierea şi valoarea bunurilor materiale încredinţate;

e) drepturile şi obligaţiile părţilor contractate;

f) facilităţile acordate de instituţia gazdă;

g) stabilirea cerinţelor profesionale, de sănătate şi de altă natură pentru voluntar;

h) răspunderea părţilor pentru cauzarea pagubelor;

i) descrierea condiţiilor de nulitate şi reziliere a contractului. 

2) Dacă pe parcursul executării contractului de voluntariat intervine, independent de voinţa părţilor, o situaţie de natură să îngreuieze obligaţiunile ce revin voluntarului, contractul va fi renegociat; 

3) Dacă pe parcursul executării contractului de voluntariat intervine, independent de voinţa părţilor, o situaţie care face imposibilă executarea în continuare a contractului, acesta este reziliat la iniţiativa uneia dintre părţi;

4) Voluntarul poate să renunţe la îndeplinirea obligaţiunilor sale cu condiţia anunţării instituţiei gazdă cu nu mai puţin de 7 zile înainte, dacă părţile n-au convenit altfel în formă scrisă în contractul de voluntariat; 

5) Este interzis să se încheie contract de voluntariat în scopul de a evita încheierea unui contract individual de muncă, sau, după caz, a unui contract civil de prestări de servicii ori a altui contract pentru efectuarea prestaţiilor respective. Contractele de voluntariat încheiate cu aplicarea dispoziţiilor prezentei legi de persoanele juridice prevăzute la art. 1, în scopul evitării încheierii unui contract individual de muncă, sau, după caz, a unui contract civil de prestări de servicii ori a altui contract civil sunt considerate lovite de nulitate absolută.

Articolul 7. Drepturile şi responsabilităţile voluntarului.

1) Prin prezenta lege se garantează minimumul de drepturi ale voluntarului:

a) participarea, dacă este cazul, la elaborarea şi derularea programelor pentru care a încheiat contractul;

b) desfăşurarea activităţii în domeniu în conformitate cu posibilităţile şi conform regulilor existente în instituţia gazdă;

c) asigurarea de către instituţia gazdă, în condiţiile prevăzute de lege, împotriva riscurilor de accident şi de boală sau a altor riscuri ce decurg din natura activităţii;

d) eliberarea de către instituţia gazdă a unui certificat nominal şi scrisori de recomandare care să recunoască prestarea activităţii de voluntar, precum şi experienţa şi aptitudinile dobândite în baza prevederilor contractuale;

e) rambursarea de instituţia gazdă în condiţiile prevăzute în contract, potrivit legii, a cheltuielilor efectuate pentru realizarea activităţii ce ţin de transport, cazare, alimentare, în caz de necesitate de deplasare, asigurare sau alte cheltuieli indispensabile pentru desfăşurarea activităţii de voluntariat. Aceste cheltuieli sunt prevăzute de către instituţia gazdă, la care voluntarul va contribui doar dacă va dori acest lucru, în caz contrar, toate aceste cheltuieli vor fi acoperite de către instituţia gazdă; 

f) durata timpului de lucru, stabilită, în condiţiile legii, să nu afecteze sănătatea şi resursele psihofizice ale voluntarului;

g) informarea corectă şi precisă în legătură cu organizaţia, politica organizaţională şi programele organizaţiei; 

h) voluntarii participă la cursurile de instruire organizate, iniţiate sau propuse de instituţia gazdă dacă aceasta are resursele necesar, pentru o mai bună desfăşurare a activităţii de voluntariat. 

2) Obligaţiunile voluntarilor:

a) să îndeplinească sarcinile primite din partea instituţiei gazdă;

b) în exercitarea contractului de voluntariat se subordonează conducerii persoanei juridice cu care a încheiat contractul; 

c) să ocrotească bunurile pe care le foloseşte în cadrul activităţii de voluntariat;

d) să păstreze confidenţialitatea informaţiilor la care are acces în cadrul activităţii de voluntariat;

e) inadmisibilitatea transmiterii obligaţiilor contractuale altor persoane;    

f) alte responsabilităţi care decurg din contractul de voluntariat;

g) alte responsabilităţi conform legislaţiei în vigoare.
3) Voluntarii poartă răspundere în faţa beneficiarului voluntariatului doar pentru pagubele materiale cauzate beneficiarului ca urmare a unei contravenţii sau infracţiuni.
Articolul 8. Responsabilitatea instituţiei gazdă.

1) Instituţia gazdă are următoarele responsabilităţi faţă de voluntar:

a) efectuarea preselecţiei beneficiarilor voluntariatului cu care se vor contacta voluntarii;

b) asigurarea protecţiei intimităţii beneficiarului cu care contactează voluntarul;

c) elaborarea în cadrul organizaţiei a unui Program de Voluntariat, a standardelor de recrutare deschisă şi competitivă, standardelor de activitate, regulamentului intern de funcţionare, instrumentelor de monitorizare şi evaluare; 

d) instruirea şi dezvoltarea profesională a voluntarilor pentru realizarea prevederilor contractului de voluntariat;  

e) neadmiterea voluntarilor la munci periculoase sau care pot cauza o daună pentru viaţa şi sănătatea acestora; 

f) rambursarea cheltuielilor ce ţin de transport, cazare, alimentare, în caz de necesitate de deplasare, asigurare sau alte cheltuieli indispensabile pentru desfăşurarea activităţii de voluntariat. Aceste cheltuieli sunt prevăzute de către instituţia gazdă, la care voluntarul va contribui doar dacă va dori acest lucru, în caz contrar, toate aceste cheltuieli vor fi acoperite de către instituţia gazdă, în conformitate cu legislaţia în vigoare; 

g) oferirea voluntarului, la cerere, la finele perioade de activitate, a unui certificat nominal care să recunoască prestarea activităţii de voluntar, precum şi experienţa şi abilităţile dobândite;

h) menţinerea în cadrul instituţiei gazdă a unui registru de evidenţă a voluntarilor, care să includă orele prestate de voluntar în realizarea activităţii de voluntariat.   

2) Instituţia gazdă este obligată:

a) să respecte legile şi actele normative în vigoare;

b) să respecte clauzele contractelor de voluntariat;

c) să recruteze voluntarii numai la activitate de interes public prevăzută de contractul de voluntariat;

d) să asigure efectuarea activităţii de interes public în condiţii corespunzătoare cerinţelor de protecţie şi igienă a muncii; 

e) să repare prejudiciul material şi cel moral cauzat voluntarului în legătură cu îndeplinirea activităţii de interes public;

f) să ramburseze, în condiţiile convenite în contract, cheltuielile efectuate de către voluntar pentru realizarea activităţii de interes public;

g) să elibereze voluntarului certificatul nominal care să confirme calitatea de voluntar;

h) să elibereze voluntarului scrisori de recomandare dacă voluntarul este implicat în activitatea de voluntariat mai mult de 20 de ore lunar; 

i) să organizeze instruiri pentru voluntari privind activitatea sa, modul de operare cu anumite echipamente tehnice, condiţiile de securitate a muncii;

j) să îndeplinească alte obligaţii stabilite de prezenta lege, de alte acte normative şi de contractul de voluntariat. 

Articolul 9. Răspunderea părţilor.

1) Răspunderea pentru neexecutarea sau pentru executarea necorespunzătoare a contractului de voluntariat este supusă regulilor prevăzute de Codul civil.

Articolul 10. Litigii.

1) Litigiile izvorâte din încheierea, modificarea, executarea sau încetarea contractului de voluntariat sunt de competenţa instanţelor judecătoreşti, dacă părţile contractului nu le pot rezolva pe cale amiabilă. 

III. IMPLEMENTAREA INSTITUŢIONALĂ

Articolul 11. Competenţa autorităţilor publice centrale şi instituţiilor subordonate ale acestora.

1) Responsabilităţile ministerelor relevante:

a) autoritatea centrală în domeniul tineretului va elabora politicile şi programele cu privire la voluntariat, va coordona şi evalua anual implementarea acestora cu privire la tineret. Va elabora metodologia şi cerinţele privind implementarea programelor şi măsurilor prevăzute de prezenta lege;

b) autoritatea centrală în domeniul educaţiei va elabora politicile şi programele de stimulare a voluntariatului pentru instituţiile de învăţământ. Va elabora metodologia şi cerinţele privind implementarea programelor şi măsurilor prevăzute de prezenta lege; 

c) autoritatea centrală în domeniul social va elabora politicile şi programele cu privire la voluntariat, va coordona şi evalua anual implementarea acestora cu referire la adulţi şi persoane în etate. Va elabora metodologia şi cerinţele privind implementarea programelor şi măsurilor prevăzute de prezenta lege;

d) autoritatea centrală în domeniul finanţelor publice va elabora mecanismele de realizare a programelor şi măsurilor privind stimularea voluntariatului. Va asigura estimarea costurilor bugetare pentru programele şi instrumentele de voluntariat, elaborate de către autorităţile centrale relevante, va coordona executarea financiară a programelor, va elabora metodologia şi cerinţele privind implementarea programelor şi măsurilor prevăzute de prezenta lege.  

2) Responsabilităţile instituţiilor centrale subordonate:

a) Agenţia de ocupare a forţei de muncă, în cooperare cu autorităţile publice locale de nivelul întâi, organizaţiile şi asociaţiile neguvernamentale specializate care au experienţa şi reputaţia necesară, vor gestiona ofertele de voluntariat în interesul public, vor coordona bazele de date pentru ofertele şi solicitările de activitate voluntară în baza informaţiilor oferite de ofertanţi şi solicitanţi de activitate voluntară pentru sectorul public;

b) Biroul Naţional de Statistică va realiza anual o statistică a voluntarilor şi a contribuţiei economice a activităţilor de voluntariat.

Articolul 12. Competenţa autorităţilor publice locale şi instituţiilor subordonate ale acestora.

1) Autorităţile publice locale vor coopera cu autorităţile publice centrale şi subordonate în vederea implementării programelor şi măsurilor de stimulare a voluntariatului, vor iniţia şi coordona programele prevăzute la nivel local. 

Articolul 13. Competenţa organizaţiilor şi asociaţiilor necomerciale.

1) Organizaţiile şi asociaţiile necomerciale vor realiza programe şi măsuri de stimulare a voluntariatului. Organizaţiile specializate şi cu experienţa şi reputaţia corespunzătoare vor gestiona ofertele de voluntariat în interesul public, vor coordona bazele de date pentru ofertele şi solicitările de activitate voluntară în baza informaţiilor oferite de ofertanţi şi solicitanţi de activitate voluntară pentru sectorul neguvernamental;

IV. MĂSURILE DE STIMULARE A VOLUNTARIATULUI

Articolul 14. Politicile şi programele de stimulare a voluntariatului.

1) Statul sprijină activitatea de voluntariat prin intermediul programelor şi măsurilor destinate să realizeze obiectivele legii. Competenţa în elaborarea şi coordonarea elaborării politicilor relevante este stipulată prin prezenta lege.

2) Politicile şi programele respective vor promova voluntariatul în sectorul public şi sectorul neguvernamental. 

3) Programele şi măsurile de voluntariat vor fi implementate cu respectarea absolută a transparenţei, evitării conflictelor de interes, instituţiile gazde vor pune la dispoziţia publicului informaţii necesare.

4) Statul va promova şi sprijini activitatea de voluntariat europeană şi internaţională pentru o perioadă limitată, ce urmăresc dezvoltarea aptitudinilor şi formarea experienţei personale şi interculturale, contribuind în acelaşi timp la binele comunităţii. 

Articolul 15. Măsurile în domeniul dezvoltării profesionale.

1) Activităţile de voluntariat, realizate în cadrul sectorului public şi neguvernamental, confirmate prin certificatul nominal şi scrisoarea de recomandare, vor fi luate în consideraţie la angajare, atestare şi promovare.

2) Activităţile de voluntariat, realizate în cadrul sectorului public şi neguvernamental, confirmate prin certificatul nominal, conform procedurilor prevăzute, vor fi luate în consideraţie la depunerea actelor de înmatriculare în instituţiile de învăţământ superior în cazul acumulării punctajului egal, la oferire de burse şi cămin studenţesc.

3) Instituţiile de stat beneficiare vor elabora anual programe privitor la voluntariat şi vor prevedea în acest scop, în bugetele sale anuale, mijloace financiare necesare în sumă de cel puţin un procent din bugetul instituţiei la capitolul resurse umane. 

4) Activitatea de voluntariat va fi stimulată prin programe de stagiu sau de plasare temporară în locurile de angajare în sectorul public.

Articolul 16. Măsurile de stimulare a voluntariatului în rândurile elevilor şi studenţilor.

1) Voluntarul poate obţine, în condiţiile legii, credite speciale cu scopul de perfecţionare profesională;

2) Voluntarul acumulează experienţă şi îşi dezvoltă abilităţi în cadrul activităţii de voluntariat prin care, în condiţiile legii, primeşte certificatul de formare care atestă deprinderile şi cunoştinţele neformale obţinute. 

3) Instituţia de învăţământ va permite tinerilor studenţi să participe la stagii sau cursuri de instruire internaţională în baza prezentării pachetului de documente relevante (invitaţii din partea organizatorilor străini ce va conţine tema şi agenda cursului, scrisoare din partea organizaţiei sau instituţiei din Moldova din care provine voluntarul, perioada desfăşurării stagiului etc.), iar la întoarcere se va prezenta copia certificatului de participare şi un raport asupra activităţii la care a participat.

4) Instituţia de învăţământ superior, conform procedurilor prevăzute, va acorda credite speciale, în afara creditelor prevăzute de curriculum, pentru activitatea de voluntariat desfăşurată de student pe parcursul anilor de studiu.

5) Instituţia de învăţământ superior va permite tinerilor studenţi participarea la schimburi europene şi internaţionale de voluntari şi va crea condiţii favorabile de restabilire la învăţământ a tinerilor reveniţi după perioada de voluntariat internaţional.

Instituţia poate acorda credite speciale pentru activitatea de voluntariat desfăşurată peste hotare.

6) Voluntarii studenţi, conform proceduralilor stabilite, vor beneficia de facilităţi privind cazarea în căminele studenţeşti. 

Articolul 17. Măsurile discreţionare de recunoaştere publică.

1) Voluntarul beneficiază de titluri onorifice, decoraţii, premii, în condiţiile contractului. Decizia de conferire a acestora poate fi adoptată de instituţia gazdă, autorităţile publice.

2) Autorităţile publice în cooperare cu organizaţiile necomerciale desfăşoară:

a) Săptămâna Naţională a Voluntariatului – eveniment anual de promovare şi recrutare a voluntarilor;

b) Festivalul Voluntarilor – eveniment anual de recunoaştere a meritelor în domeniul voluntariatului.

c) Conferinţa Naţională cu privire la Voluntariat – eveniment organizat o dată la doi ani, care stabileşte cadrul legislativ şi normativ existent în domeniul voluntariatului şi identifică principalele necesităţi ale voluntarilor la nivel de politici.

3) Voluntarilor care sunt premiaţi li se acordă din partea Guvernului cu reduceri sau gratis foi turistice, excursii, foi de odihnă sanatoriale.

Articolul 18. Stimularea instituţiilor beneficiare.

1) Pentru desfăşurarea şi implicarea în activităţile de voluntariat, instituţia gazdă poate beneficia de scutire totală sau parţială de impozitele locale. Decizia de scutire va fi adoptată de autoritatea publică locală competentă. 

2) Organizaţiile necomerciale care se implică activ şi valorifică activitatea de voluntariat şi beneficiază de statutul de utilitate publică, în condiţiile legii, vor avea preferinţe în procurarea serviciilor sociale, publice. 

3) Organizaţiile necomercială care activ implică şi valorifică activitatea de voluntariat pot obţine prioritar statutul de utilitate publică. 

V. DISPOZIŢII FINALE ŞI TRANZITORII

Articolul 19. Dispoziţii finale şi tranzitorii.

1) Prezenta lege intră în vigoare la data publicării.

2) Guvernul, în termen de 6 luni de la adoptarea prezentei legi, va:

a) elabora formularul contractului de voluntariat;

b) elabora Regulamentul-tip cu privire la activitatea de voluntariat; 

c) elabora modelul certificatului de voluntar;

d) elabora modelul registrului de evidenţă a voluntarilor;

e) prezenta Parlamentului propuneri pentru aducerea legislaţiei în vigoare în concordanţă cu prezenta lege.   
       PREŞEDINTELE PARLAMENTULUI

Nota informativă

la proiectul de lege cu privire la voluntariat

Obiectivul proiectului de lege cu privire la voluntariat este acordarea activităţilor de voluntariat, recunoaşterea şi impotranţa pe care o au aceste activităţi în promovarea valorilor şi beneficiilor pentru societate. 

Prezentul proiect de lege reglementează promovarea şi facilitarea participării cetăţenilor Republicii Moldova, cetăţenilor străini şi apatrizilor, în spitirul solidarităţii civice, la acţiuni de voluntariat organizate de persoane juridice de drept public şi de drept privat fără scop lucrativ, precum şi modul de realizare a voluntariatului. Voluntariatul are o valoare socială, care depăşeşte considerabil valoarea economică şi contribuie la consolidarea societăţii, formarea coeziunii sociale necesare. 

Scopul acestui proiect de lege este:

· promovarea implicării active a persoanelor de orice vîrstă în activităţile societăţii şi comunităţii;

· consolidarea şi responsabilizarea civică a cetăţenilor;

· valorificarea potenţialului uman pentru necesităţile şi nevoile societăţii. 

Proiectul stabileşete de asemenea, modul şi condiţiile de participare benevolă de către persoane fizice la activităţi de voluntariat în favoarea comunităţii, fără remunerare sau orice altă recompensă financiară în afara cheltuielilor efectuate pentru realizarea activităţii, care presupune cheltuieli de transport, alimentare, cazare, asigurare, în caz de necesitate de depalsare şi alte cheltuieli indispensabile realizării activităţii de voluntariat.

Proiectul de lege de asemenea  prevede un set de politici şi programe, care sînt menite să stimuleze activitatea de voluntariat. Activităţile de voluntariat au un impact direct asupra formării deprinderilor profesioanle, ofertei serviciilor sociale şi comunitare şi formării capitalului social. Voluntariatul prin intermediul capitalului social are efecte pozitive asupra incidenţei crimelor, climatului pozitiv economic. Toate sectoarele: public, privat şi neguvernamental au nevoie de persoane cu deprinderi şi calificări necesare. Competitivitatea organizaţiilor şi instituţiilor şi prin urmare a ţării, depinde în cea mai mare măsură, în condiţiile societăţilor şi economiilor bazate pe tehnologii moderne, de posedare a diverselor deprinderi şi capacităţi. Activitatea de voluntariat oferă oportunităţi excelente de formare a acestora. 

Activitatea de voluntariat substituie cheltuielile directe guvernamentale pentru prestarea şi oferirea anumitor servicii. În lipsa eforturilor politicilor necesare trezoreriilor statului, serviciile şi activităţile de voluntariat pot contribui considerabil la completarea ofertei, în special prin extinderea serviciilor şi majorarea volumului de prestare a acestora. Fonomenul de voluntariat în Republica Moldova nu este încă dezvoltat. Numărul total de voluntari este aproximativ de 12 mii de presoane, din care 2000 sînt angajaţi, cea ce reprezintă doar 3-5% din numărul funcţionarilor publici din Moldova.

Implicarea în activitatea de voluntariat în Moldova este de cel puţin 2 ori mai mică decît acum un deceniu în Cehia şi de 4-5 ori mai mică decît acum un decniu în ţările cu democarţii consolidate, şi este cu mult inferioară gradului de implicare în activitatea de voluntariat în comparaţie cu ţările din Europa Centrală şi de Est.

Aprobarea acestei legi va contribui nemijlocit la soluţionarea unor probleme sociale existente, inclusiv de nivel rural, precum şi la motivarea continuă a celor implicaţi în acest gen de activitate, cît şi a altor persoane care ar putea sau doresc să fie implicate. Totodată, voluntariatul este o cale democartică prin care orice persoană îşi poate manifesta şi pune în parctică calităţile de cetăţean şi participarea activă în cadrul societăţii, iar statul la rîndul său crează pentru aceasta condiţiile adecvate. 

Considerăm că această lege este necesară şi aşteptată de societate, fiindcă ea urmează să estimeze şi să valorifice activitatea voluntarilor şi să cuprindă clar, în conţinutul său, susţinerea din partea statului şi realizarea colaborării fructuoase dintre autorităţile publice şi societatea civilă. 

Reişeind din cele expuse mai sus, considerăm că proiectul de lege propus va stimula activitatea de voluntariat în Republica Moldova, în special în rîndurile tinerilor, prin recunoaşterea deprinderilor formate ca rezultat al activităţii civice, prin acordarea rolului important al implicării practice a studenţilor şi elevilor în necesităşile sociale, cu un impact pozitiv asupra incidenţei crimelor, precum şi a îmbunătăţirii climatului economic.

